Diari Oficial de la Generalitat Valenciana


Sumari del DOGV 4903, del 15-12-2004 (2004/12214)

RESOLUCIÓ de 25 de novembre de 2004, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre la Conselleria de Cultura, Educació i Esport de la Generalitat Valenciana i el Col·legi de Registradors de la Propietat, Mercantils i de Béns Mobles d'Espanya (Deganat de la Comunitat Valenciana) per a la incorporació al Registre de la Propietat del patrimoni cultural valencià.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4903

Data del DOGV
:   15-12-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/12531


Data del document
:   25-11-2004

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura, Educació i Esport
    * col·legi professional
    * cadastre
    * patrimoni cultural
    * cooperació administrativa

RESOLUCIÓ de 25 de novembre de 2004, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del Conveni de col·laboració entre la Conselleria de Cultura, Educació i Esport de la Generalitat Valenciana i el Col·legi de Registradors de la Propietat, Mercantils i de Béns Mobles d'Espanya (Deganat de la Comunitat Valenciana) per a la incorporació al Registre de la Propietat del patrimoni cultural valencià. [2004/X12114]
  
Subscrit, després de la tramitació prèvia reglamentària, entre la Conselleria de Cultura, Educació i Esport de la Generalitat Valenciana i el Col·legi de Registradors de la Propietat, Mercantils i de Béns Mobles d'Espanya (Deganat de la Comunitat Valenciana), el 4 d'octubre de 2004, un Conveni de col·laboració per a la incorporació al Registre de la Propietat del patrimoni cultural valencià, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i la clàusula tercera del conveni, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0877/2004, i que figura com a annex d'esta resolució.
  
València, 25 de novembre de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni de col·laboració entre la Conselleria de Cultura, Educació i Esport de la Generalitat Valenciana, i el Col·legi de Registradors de la Propietat, Mercantils i de Béns Mobles d'Espanya (Deganat de la Comunitat Valenciana), per a la incorporació al registre de la propietat del patrimoni cultural valencià.
  
València, 4 d'octubre de 2004
  
Reunits:
  
D'una part, l'Hble. Sr. Alejandro Font de Mora Turón, conseller de Cultura, Educació i Esport de la Generalitat Valenciana, autoritzat a este efecte per acord del Consell de la Generalitat de data 16 de juliol de 2004. .
  
D'una altra part, el Sr. Vicente Carbonell Serrano, actuant en nom del Col·legi de Registradors de la Propietat, Mercantils i de Béns Mobles d'Espanya en la seua qualitat de degà autonòmic de la Comunitat Valenciana, elegit en data 25 de febrer de 2002 i que té la representació corporativa dels registradors que exercixen en el territori respectiu, segons l'article 36 dels Estatuts Generals del Col·legi de Registradors d'Espanya, aprovats pel RD 483/1997, de 14 d'abril, segons consta en certificació expedida pel secretari de la Junta Autonòmica del mencionat Col·legi, el dia 8 de juny de 2004.
  
Ambdós parts es reconeixen mútuament capacitat per a atorgar el present conveni, i de comú acord,
  
Exposen:
  
Primer: La Llei de Patrimoni Cultural Valencià, en el seu preàmbul recorda que ?El patrimoni cultural valencià és una de les principals senyes d'identitat del poble valencià i el testimoni de la seua contribució a la cultura universal. Els béns que l'integren constitueixen un llegat patrimonial d'inapreciable valor, la conservació i enriquiment del qual correspon a tots els valencians i, especialment, a les institucions i els poders públics que el representen?.
  
Segon: L'article 4.1 de la Llei de Patrimoni Cultural Valencià establix que ?La Generalitat i les diferents administracions públiques de la Comunitat Valenciana col·laboraran entre si per a la millor consecució dels fins en esta llei. És en este àmbit en el que la Conselleria i el Col·legi de Registradors unixen forces a fi de millorar el servici a la societat valenciana?.
  
Tercer: Un dels mitjans més eficaços d'assegurar la col·laboració social en el camp de la protecció i conservació del nostre patrimoni cultural és, junt amb l'educació, la informació. I és en este camp on la llei ha comptat amb els Registres de la Propietat com a instrument de difusió de l'estatut jurídic dels béns immobles que s'incorporen a l'inventari general del patrimoni cultural valencià. D'esta manera, la Llei de Patrimoni Cultural Valencià exigix en l'article 27 la comunicació de la incoació de l'expedient de declaració d'un Bé d'Interés Cultural, i en l'article 29 preveu que s'instarà d'ofici la inscripció de la declaració d'interés cultural dels monuments i jardins històrics.
  
Quart: El Registre de la Propietat, en relació amb el patrimoni cultural valencià, permet:
  
- Donar a conéixer a tots aquells agents que intervenen en el tràfic jurídic, l'estatut de propietat d'este bé, així com les limitacions o restriccions a què està subjecte per raó de la seua consideració com a Bé d'Interés Cultural, de rellevància local o per formar part d'un conjunt històric. D'esta manera no podrà al·legar-se desconeixement de la limitació d'usos a què el bé pot estar afecte.
  
- Garantix la plena eficàcia dels drets de tanteig i retracte a favor de la Generalitat Valenciana, que regula l'article 22 de la Llei de Patrimoni Cultural Valencià, en no permetre's la inscripció de cap transmissió sense que s'acredite que s'han realitzat les notificacions oportunes a la Conselleria de Cultura, Educació i Esport.
  
- Garantir la plena eficàcia dels actes administratius ferms que provenen dels expedients administratius seguits contra titulars de finques determinades per raó de l'incompliment d'obligacions derivades de la seua condició de béns incorporats a l'inventari general, així com de les sancions que puguen resultar dels referits expedients.
  
- Garantir el compliment de deures imposats sobre finques determinades com a conseqüència de l'autorització sobre estes de determinats usos, o com a contingut d'una determinada activitat per a la realització de la qual s'haja produït la concessió de subvencions o ajudes per l'administració.
  
Quint. Amb vista a la consecució de les referides finalitats, el sistema registral disposa dels instruments següents:
  
Una organització descentralitzada, integrada per les oficines de registre escampades per tot el territori de la Comunitat Valenciana, amb presència tant en zones urbanes com, molt especialment, en les zones rústiques.
  
Bases gràfiques digitalitzades, elaborades dins del projecte anomenat ?Geobase- i que permeten concretar en una reproducció gràfica, georeferenciades sobre el territori, tota la informació registral. Les dites bases gràfiques es formen sobre la base de la cartografia que en virtut de convenis realitzats a este efecte, i sobre la base d'un principi general de col·laboració entre administracions, subministren el Cadastre, els ajuntaments, les conselleries i els instituts geogràfics.
  
Un conjunt de principis organitzadors del seu contingut i funcionament que garantixen la veracitat i l'exactitud de la informació registral i protegixen de manera absoluta a qui confia en esta, conformant tant el Registre de la Propietat, com Mercantil, com de Béns Mobles, com a instrument fonamental sobre el qual descansa la seguretat del tràfic.
  
Clàusules
  
Primera
  
La Generalitat Valenciana, a través de la Conselleria de Cultura, Educació i Esport i el Col·legi de Registradors de la Propietat, Mercantils i de Béns Mobles d'Espanya, representat pel Deganat de la Comunitat Valenciana, establixen un conveni de col·laboració per a la incorporació del patrimoni cultural valencià immobiliari als registres de la propietat de la Comunitat Valenciana, i establix per a això els següents mitjans:
  
1. La creació d'una comissió tècnica, de composició paritària, formada per dos representants de cada una de les parts per a la realització d'estudis, treballs d'investigació i solució de qüestions pràctiques que puguen suscitar-se en l'aplicació d'este conveni. A esta comissió es podrà incorporar un tècnic i un registrador de la propietat de la zona geogràfica en què es treballe.
  
2. L'intercanvi de publicacions i treballs d'investigació propis de cada una de les parts que formen part del conveni que puguen incidir sobre les matèries objecte de comú interés.
  
3. La col·laboració de membres d'una part i una altra per a la realització de trobades, cursos, jornades o seminaris sobre les matèries relacionades amb la conservació i protecció del patrimoni cultural valencià, ja conjuntament organitzats, ja per qualsevol d'ambdós institucions.
  
Segona
  
La Comissió a què es referix la clàusula anterior té com a objectius:
  
1. Facilitar la incorporació als Registres de la Propietat dels Béns d'Interés Cultural, mitjançant l'estudi dels requisits que hauran de contindre els documents administratius que així els declaren.
  
2. Estudiar la coordinació entre les bases gràfiques registrals i la cartografia que continga els conjunts històrics o els jaciments arqueològics, de manera que esta puga ser incorporada com una capa més d'informació a aquella; això, a fi de donar compliment al mandat establit per la disposició addicional 28a de la Llei 24/2001 de 27 de desembre, de Mesures Fiscals, Administratives i de l'Orde Social, pel ministeri de la qual s'imposa als registradors l'obligació de disposar d'aplicacions informàtiques per al tractament de bases gràfiques que permeten la seua coordinació amb les finques registrals i la incorporació a estes de la seua qualificació cultural corresponent.
  
3. Estudiar el desenvolupament de normes que permeten subjectar les limitacions que imposa la protecció del patrimoni cultural als principis registrals, de manera que el registrador, a través de la seua labor qualificadora, controle el compliment de la legislació de patrimoni cultural, i el Registre publique, com a part del contingut del foli registral i, per tant, amb els efectes que li són propis, les limitacions derivades de la seua pertinença al Patrimoni Cultural Valencià que afecten un dret real determinat, els expedients iniciats contra el seu titular, o els especials deures a què està subjecte, i l'exercici per part de l'administració dels drets de tanteig i retracte.
  
4. Organitzar jornades de formació teoricopràctica sobre els temes mencionats en col·laboració amb els tècnics de la Conselleria que desenvolupen les seues funcions en el camp de la protecció del Patrimoni Cultural Valencià.
  
Tercera
  
La vigència del conveni serà indefinida i quedarà extingit per denúncia expressa de qualsevol de les parts.
  
Publicitat d'este acord. El present acord podrà fer-se públic per qualsevol de les parts sense necessitat de requerir per a això autorització de cap tipus, sense perjuí de la seua publicació obligatòria en el Diari Oficial de la Generalitat Valenciana, segons el que disposa l'article tercer del Decret 20/1993, de 8 de febrer, pel qual es regula el Registre de Convenis.
  
Quarta
  
El present conveni té naturalesa administrativa. Les qüestions litigioses que puguen sorgir en la seua interpretació i compliment seran de coneixement i competència de l'orde jurisdiccional contenciós administratiu.
  
I com a prova de conformitat amb el contingut del present conveni, el firmen en quatre exemplars les parts en el lloc i la data indicats més amunt, rubricant cada una de les pàgines de què consta.
  
El conseller de Cultura, Educació i Esport: Alejandro Font de Mora Turón.
  
El degà autonòmic del Col·legi de Registradors de la Propietat i Mercantils a la Comunitat Valenciana: Vicente Carbonell Serrano.